རྒྱ་འགྲེལ་ལས།རྒྱན།ཡི་གེ་བསྡུས་པ།མཛེས་པ་དཔེར་བརྗོད།རྒྱུ་ཡང་དག་པར་སྦྱོར་བ།མཐོང་བའི་མཐའ།ཐོབ་པ།མངོན་པར་མཐོ་བ།ངེས་པར་བསྟན་པ།ངེས་ཚིག་གྲུབ་པ།ཁྱད་པར་བྱེད་པ།ཨན་ཏན་ལྷུང་བ།ཕུལ་བྱུང་རྟོག་གེ་མཚུངས་པ།ཚིག་བཏུས་པ།བསྟན་པ།ཉེ་བར་བསྟན་པ།རྣམ་པར་དཔྱད་པ།གོ་ལྡོག་པ།ཉམས་པ།རྗེས་ཁྲིད།ཕྲེང་བ།ཡོན་སྦྱིན་པ།སྨོད་པ།དོན་གྱི་དབང་།རབ་ཏུ་གྲུབ་པ།དྲི་བ།འགོད་པ་དང་བཅས་པ།རེ་བ།ཆ་ཤས།བསྡུས་པ།ཡོན་ཏན་སྒྲོགས་པ།མ་བརྗོད་པ་གྲུབ་པ།དགའ་བའི་ཚིག་སྟེ་སུམ་ཅུ་རྩ་དྲུག་ཏུ་བཤད་པ་རྣམས་དང།གཞན་ཡང་།སྒེག་པའི་ཡན་ལག་དང་།ཕྲེང་པའི་ཡན་ལག་དང་།མཚམས་སྦྱོར་གཞན་པའི་ཡན་ལག་ལ་སོགས་པ་སྟེ།དེ་རྣམས་ཐམས་ཅད་ཀྱང་གར་གྱི་རྣམ་འགྱུར་ཤིན་ཏུ་ཁྲོ་བའི་ཉམས་དང་།ཆགས་པས་གཟིར་བའི་ཉམས་དང་།མྱ་ངན་གྱིས་སྡུག་བསྔལ་པའི་ཉམས་དང།ཡ་མཚན་པས་ངོ་མཚར་བའི་ཉམས་སོགས་སྔོན་བྱུང་གི་གཏམ་རྒྱུད་དང་རྗེས་སུ་འབྲེལ་བའི་ལུས་ངག་གི་རྣམ་འགྱུར་ལ་བརྟེན་ནས་མངོན་སུམ་ལྟ་བུར་ཉམས་སུ་མྱོང་བར་བྱེད་པ་སྟེ།དེ་རྣམས་ཀྱི་མཚན་ཉིད་རྒྱས་པ་ནི་འདིར་ཡི་གེའི་ལས་སུ་ཆེ་བས་གཞན་དུ་ཤེས་པར་བྱའོ།།མདོར་ན་ལུས་ངག་གི་འགྱུར་བ་ལན་མང་པོ་ཟློས་ཀྱང་ཡིད་འཕྲོག་པའི་གར་དུ་གྱུར་པས་འགྲོ་བ་མཐོང་ཐོས་ཀུན་དགའ་བ་སྐྱེད་པའི་རོའམ་ཉམས་དང་ལྡན་པ།འཕགས་པའི་ཡུལ་དུ་ཟློས་གར་གྱི་རིགས་པ་ཡ་མཚན་ཆེ་བར་གྲགས་ཀྱང་གངས་ཅན་དུ་དེའི་བསྟན་བཅོས་མ་བྱུང་ཞིང་ཐར་བ་དོན་དུ་གཉེར་བ་ལ་ཉེ་བར་མཁོ་བའང་མེད་པས།དེ་དང་ཆ་མཚུངས་པ་བྱང་ཆུབ་སེམས་དཔའ་རྣམས་ཀྱི་བྱ་བ་སེམས་ཅན་མགུ་བྱེད་ཀྱི་སྤྱོད་པ་ཀུན་ལ་བསླབ་པར་བྱ་སྟེ།སེམས་ཅན་མགུ་བྱེད་མ་གཏོགས་པ།།སངས་རྒྱས་མཉེས་པའི་ཐབས་གཞན་མེད།།ཅེས་གསུངས་པ་ལྟར་རོ།།ཐུན་མོང་རིག་པའི་གནས་ཀྱི་རྣམ་བཞག་རེ་ཞིག་རྫོགས་སོ།།།།